DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Európska komisia 14. januára 2020 prijala legislatívny návrh, ktorým sa zriaďuje Fond na spravodlivú transformáciu, spolu s návrhom na zmenu svojho legislatívneho návrhu všeobecného nariadenia.

V súlade s cieľom dosiahnuť klimatickú neutralitu EÚ do roku 2050 účinne a spravodlivo je cieľom Fondu na spravodlivú transformáciu zmierniť hospodárske, environmentálne a sociálne náklady na prechod ku klimatickej neutralite v prospech území, ktoré sú týmto prechodom postihnuté najviac. Podpora fondu sa zameriava na opatrenia hospodárskej rekonverzie, rekvalifikáciu dotknutých pracovníkov a pomoc pri hľadaní zamestnania.

Šírenie ochorenia spôsobeného koronavírusom (ďalej len „COVID-19“) podnietilo mnohé vlády k tomu, aby zaviedli nebývalé opatrenia na zamedzenie šíreniu tejto pandémie. To následne viedlo k prudkému poklesu úrovne produkcie v mnohých hospodárstvach a vážnym sociálnym dôsledkom. Táto situácia prinesie v nadchádzajúcich rokoch značné výzvy pre verejné financie a riadenie dlhu, čo následne môže obmedziť verejné investície potrebné na obnovu hospodárstva.

Celoštátne a regionálne kapacity jednotlivých členských štátov a regiónov na riešenie dôsledkov krízy sa navyše líšia, a to vzhľadom na rôzne hospodárske štruktúry a fiškálne pozície. Ak sa tieto rozdiely nebudú riešiť, môžu vyústiť do asymetrickej obnovy a viesť k prehĺbeniu regionálnych rozdielov, čo zase môže oslabiť vnútorný trh, finančnú stabilitu eurozóny a našej Únie ako celku.

S cieľom predísť zväčšovaniu rozdielov, ako aj vyhnúť sa procesu nerovnomernej obnovy, je preto potrebné poskytnúť členským štátom a regiónom v krátkodobom a strednodobom horizonte dodatočnú podporu s cieľom pomôcť ich ekonomikám a spoločnostiam zvládnuť situáciu a zabezpečiť rýchlu a udržateľnú obnovu ich hospodárstiev.

V tejto súvislosti sa musia urýchliť investície do zelenej transformácie, aby sa vytvorili podmienky pre dlhodobý rast Európy a odolnosť európskeho hospodárstva voči budúcim otrasom. To by sa malo v plnej miere zohľadniť v budúcich programoch a investičných prioritách. Urýchlenie odklonu od ťažby fosílnych palív a činností spojených s vysokými emisiami CO2 prostredníctvom cielenej podpory hospodárskej diverzifikácie a vytvárania nových hospodárskych príležitostí a pracovných miest má obrovský potenciál na zabezpečenie rastu európskeho hospodárstva. Musíme sa snažiť predovšetkým o to, aby sme regiónom a občanom umožnili úspešne zvládnuť prechod na klimaticky neutrálne hospodárstvo.

Preto sa navrhuje, aby sa na Fond na spravodlivú transformáciu poskytli dodatočné zdroje vo výške 35 613 048 000 EUR (v bežných cenách). Z týchto dodatočných zdrojov by mali 2 810 048 000 EUR pochádzať z rozpočtových prostriedkov, čím sa úroveň financovania programu v rámci budúceho VFR zvýši na 11 270 459 000 EUR. Tieto prostriedky by sa mali alokovať počas prebiehajúcich rokovaní na úrovni Európskej rady. Zvyšné dodatočné zdroje vo výške 32 803 000 000 EUR budú pokrývať obdobie 2021 – 2024 a budú predstavovať vonkajšie pripísané príjmy pochádzajúce z Európskeho nástroja obnovy.

Tieto sumy sa rozdelia medzi členské štáty podľa ich schopnosti financovať potrebné investície na zvládnutie prechodu ku klimatickej neutralite v súlade s metodikou stanovenou v prílohe I k navrhovanému nariadeniu o Fonde na spravodlivú transformáciu.

Odchylne od pravidiel platných pre vonkajšie pripísané príjmy stanovených v nariadení o rozpočtových pravidlách sa tieto dodatočné zdroje po pridelení na príslušné programy riadia platnými pravidlami stanovenými v nariadení o spoločných ustanoveniach vrátane pravidiel nariadenia o spoločných ustanoveniach týkajúcich sa záväzkov a zrušenia viazanosti.

S cieľom zachovať schopnosť členských štátov a regiónov využívať svoje zdroje politiky súdržnosti na podporu hospodárskej, sociálnej a územnej súdržnosti si dodatočné zdroje z Európskeho nástroja obnovy nebudú vyžadovať prevody z národných alokácií v rámci Európskeho fondu regionálneho rozvoja a Európskeho sociálneho fondu plus.

•Súlad s ostatnými nástrojmi Únie

Podpora poskytovaná z Fondu na spravodlivú transformáciu sa dopĺňa osobitnou schémou na spravodlivú transformáciu v rámci Programu InvestEU. Bude sa z nej podporovať širší okruh investícií, najmä prispievaním k transformácii formou podpory nízkouhlíkových činností a činností odolných proti zmene klímy, ako sú investície do obnoviteľných zdrojov energie a systémov energetickej efektívnosti. Táto schéma sa bude môcť využiť aj na financovanie energetickej a dopravnej infraštruktúry vrátane plynárenskej infraštruktúry a diaľkového vykurovania, ale aj projektov v oblasti dekarbonizácie, hospodárskej diverzifikácie regiónov a sociálnej infraštruktúry. Okrem toho sa prostredníctvom nového úverového nástroja pre verejný sektor, ktorý sa implementuje spolu s EIB, podporí kombinovanie grantov z prostriedkov EÚ s úvermi, ktoré EIB poskytne verejným subjektom s cieľom priniesť úžitok najviac postihnutým územiam identifikovaným v plánoch spravodlivej transformácie územia. Synergie a komplementarita daných troch pilierov sa zabezpečia prostredníctvom plánov spravodlivej transformácie územia, v ktorých sa určia rozvojové potreby najviac postihnutých území vyplývajúce z klimatickej transformácie.

2.PRÁVNY ZÁKLAD, SUBSIDIARITA A PROPORCIONALITA